На основу члана 33. став 1. тачка 10. Статута Олимпијског комитета Србије и члана 6. Правилника о признањима Олимпијског комитета Србије Извршни одбор ОКС на седници одржаној 20.09.2022. године усвојио је

**ПРАВИЛНИК**

О КРИТЕРИУЈМИМА ЗА ПРОГЛАШЕЊЕ НАЈУСПЕШНИЈИХ СПОРТИСТА, ТИМОВА И ТРЕНЕРА ГОДИНЕ

ОЛИМПИЈСКОГ КОМИТЕТА СРБИЈЕ

Члан 1.

Додела признања ОКС под називом «Трофеј Олимпијског комитета Србије» односно проглашење најсупешнијих спортиста (појединаца и тимова, у обе родне и староснеконкуренције) и тренера, у текућој години врши се на основу оствареног врхунског резултата у олимпијским спортовима и дисциплинама на критеријумском такмичењу на начин и по поступку утврђеним овим Правилником.

Проглашење најуспешнијих спортиста, тимова и тренера врши Извршни одбор ОКС. Проглашење у категорији сениора се врши у обе родне конкуренције, појединаца и репрезентативних селекција, а у категорији младих спортиста (јуниора) додељује се само једно признање “Најуспешнији млади спортиста Србије”.

У случају да се у години за коју се врши проглашење најуспешнијих спортиста, тимова и тренера не оствари врхунски резултат, проглашење најуспешнијих спортиста, тимова и тренера неће се вршити.

**Критеријумска такмичења**

Члан 2.

Критеријумска такмичења за проглашење у сениорској категорији обухватају следећа такмичења, према редоследу који означава приоритетни ранг такмичења:

1. **Олимпијске игре, као такмичење првог приоритета**
2. **Светска првенства, као такмичење другог приоритета**
3. **Европска првенства, као такмичење трећег приоритета**

Европске игре изједначене су са Европским првенством у смислу овог Правилника.

У тенису, освајање **финалнoг меча** Grand Slam турнира i Davis купа (Davis куп светске групе) / Fed купа (Bili Džin King куп) изједначени су са првим местом на Светском првенству у смислу овог Правилника.

Критеријумска такмичења за проглашење у категорији младих спортиста обухватају следећа такмичења према редоследу који означава приоритетни ранг такмичења:

- Олимпијске игре младих **(YOG), као такмичење првог приоритета**

- Светска јуниорска првенства**, као такмичење другог приоритета**

- Европска јуниорска првенства и Европски олимпијски фестивал младих (ЕYОF)**, као такмичење трећег приоритета**

**Вредновање такмичарског учинка**

Члан 3.

Вредновање такмичарског учинка у смислу овог Правилника врши се на основу врхунског спортског резултата на критеријумском такмичењу према Матрици ОКС за вредновање врхунског такмичарског учинка појединаца и тимова (у даљем тексту: **Матрица)**, где се резултати са такмичења вишег приоритета увек бодуjу више у односу на такмичења нижег приоритета.

Укупан такмичарски учинак који појединац или тим остваре у току календарске године не збраја се, већ се бодовање из Матрице врши на основу најповољнијег резултата оствареног на критеријумском такмичењу највишег приоритета из члана 2. овог Правилника.

Изузетно, само уколико приликом вредновања примарног такмичарског учинка двоје или више спортиста или два или више тима остваре истоветан резултат и имају једнак број бодова у вредновању такмичарског учинка, рачунаће се и остале медаље остварене у току календарске године на критеријумским такмичењима.

**У случају да и након примене претходног става овог члана Правилника двоје или више спортиста или два или више тима имају истоветан резултат и једнак број бодова у вредновању такмичарског учинка, Извршни одбор ОКС ће гласањем прогласити најуспешнијег спортисту или тим који су били у конкуренцији за проглашење.**

**Врхунски резултат**

Члан 4.

Врхунски резултат у смислу овог Правилника је освојена медаља на критеријумском такмичењу, уз пуно поштовање етичког кодекса и фер плеја. Прекршаји етичког кодекса, фер плеја и допинг прекршај трајно дисквалификују спортисту и тренера за номинацију и проглашење у смислу овог Правилника.

**Спортиста**

Члан 5.

Спортистом у смислу овог Правилника сматра се држављанин Републике Србије, такмичар у индивидуалним спортским гранама и дисциплинама у оквиру олимпијских спортова и члан репрезентативне селекције надлежног националног гранског спортског савеза, сениорске категорије, у обе родне конкуренције, који је на критеријумскoм такмичењу остварио врхунски резултат.

Младим спортистом у смислу овог Правилника сматра се држављанин Републике Србије, такмичар у индивидуалним спортским гранама и члан репрезентативне селекције надлежног националног гранског спортског савеза у тимским спортским гранама, јуниорске категорије, у складу са пропозицијама надлежног међународног гранског спортског савеза и МОКа које се односе на године живота, који је на критеријумским такмичењима у олимпијским спортовима, остварио врхунски резултат.

**Тим**

Члан 6.

Тим у смислу овог Правилника је репрезентативна селекција надлежног националног гранског спортског савеза у тимским спортским гранама у обе родне конкуренције која је на критеријумским такмичењима у олимпијским спортовима представљала Републику Србију и остварила врхунски резултат.

**Тренер**

Члан 7.

Тренером у индивидуалним спортским гранама сматра се онај тренер који је у Програмима ОКС припремао спортисту за такмичење на коме је остварен врхунски резултату складу са овим Правилником. У случају да спортиста у номинацији за најуспешнијег у тренутку проглашења најуспешнијег спортисте није учесник Програма ОКС, изјаву о тренеру доставља надлежни национални грански спортски савез и потврђује спортиста.

Тренером у тимским спортовима сматра се тренер који је селектовао, припремао и водио репрезентативну селекцију на такмичењу које је као критеријум предвиђено овим Правилником.

Тренер у смислу овог Правилника мора да буде држављанин Републике Србије.

Члан8.

Сектор за спорт достваља Комисији за признања бодовну ранг листу кандидата за проглашење најуспешнијих спортиста и тимова, након што утврди да ли предлози одговарају критеријумима утврђеним овим Правилником.

Предлог за најуспешније спортисте, тимове и тренере по позиву достављају национални грански савези олимпијских спортова Србије и органи и друга тела ОКС односно чланови органа и тела ОКС. Предлагач је дужан да строго води рачуна да предлог који упућује одговара критеријумима утврђеним овим Правилником, као и чињеници да у једној категорији за доделу признања ОКС може предложити само једног кандидата.

Комисија за признања, утврђује предлог за Извршни одбор ОКС.

Члан 9.

Ранг листу најуспешнијих тренера саставља Сектор за спорт. Ранг листа саставља се по основу резултата које су постигли спортисти (појединаци и тимови).

Члан 10.

Усвајањем овог Правилника престаје да важи Правилник о критеријумима за проглашење најуспешнијих спортиста, тимова и тренера године у спортовима и дисциплинама са програма летњих и зимских олимпијских игара усвојен на седници од 16. новембра 2010. године који је измењен и допуњен 22. новембра 2012. године.

Члан 11.

Овај Правилник ступа на снагу осмог дана од дана објављивања на интернет страници ОКС.

**Божидар Маљковић**

Председник